Dansk Folkeparti har tordnet mod arabisk Føtex-skilt - men på partiets hjemmeside har der været en oversættelse af principprogrammet på netop arabisk

Dansk Folkeparti er endt i en vaskeægte Føtex-fadæse.

Hos Kristian Thulesens Dahls tropper i Dansk Folkeparti er det absolut ikke faldet i god jord, at en Føtex-butik i Sønderborg har et prisskilt på arabisk.

Se også: Derfor skilter Føtex på arabisk

Efter at Ekstra Bladet har bragt historien med det arabiske Føtex-skilt, har Tulles udlændingeordfører, Martin Henriksen, i den grad været ude med riven efter Føtex.

– Skiltningen er et knæfald for den stigende islamisering, der sker at vort samfund, har Martin Henriksen tordnet.

Se også: DF-ordfører: Arabisk Føtex-skilt er et knæfald for islam

Men hos Dansk Folkeparti har man imidlertid selv givet en hjælpende hånd til arabisk-sprogede. Partiet har nemlig på sin hjemmeside tidligere tilbudt en arabisk version af sit principprogram.

Det kan Ekstra Bladet dokumentere efter at have været en tur i arkiverne, hvor man kan finde tidligere versioner af Dansk Folkepartis hjemmeside.

Første parti med oversættelse

Blandt flere muligheder - alt fra engelsk til hebraisk - kan man her vælge arabisk i menuen med fremmede sprog. Og vupti, så toner oversættelsen af principprogrammet frem.

Se også: Ballade i blå blok: DF's Føtex-angreb er 'upassende'

Dansk Folkeparti var endda det første parti til at få oversat sit principprogram til blandt andet arabisk. I den forbindelse udtalte partiets daværende pressechef, Søren Espersen, til Politiken i november 2003:

- Der er borgere i Danmark, som kun taler og læser tyrkisk og arabisk. Vi ved, at der i nogle af disse grupper er mange forkerte forestillinger om Dansk Folkeparti og hvad vi egentligt mener, og dem vil gerne afkræfte. Vi får desuden jævnligt henvendelser fra folk med indvandrerbaggrund, der vil høre, om det nu også kan passe, at vi vil gøre sådan og sådan. Nu kan de på deres eget sprog selv se, hvad vi egentligt mener, sagde Søren Espersen dengang.

DF: Noget helt andet

Går man ind på Dansk Folkepartis hjemmeside i dag, er der ikke længere noget principprogram at finde på arabisk - eller hebraisk for den sags skyld. Nu figurerer programmet blot i en engelsk, tysk, spansk, fransk og svensk oversættelse.

Ekstra Bladet har konfronteret Dansk Folkepartis Martin Henriksen med sagen:

DF om Føtex-hykleri: Det er overfladisk

- Hvordan har du med, at Dansk Folkeparti selv har oversat principprogrammet til arabisk?

- Jeg synes, at der er en tendens til at debatten nogle gange bliver lidt overfladisk. Måske endda meget overfladisk. At vi på vores hjemmeside af hensyn til udenlandske journalister – eller andre folk fra udlandet – har oversat det til forskellige sprog, synes jeg er noget helt andet, siger Martin Henriksen.

Kristian Thulesen Dahl vil ikke kommentere historien over for Ekstra Bladet.



'Jeg har ikke noget at tilføje pt til det spørgsmål, du skriver om', skriver han i en sms.

Martin Henriksen har mange jern i ilden. Her kan du se politikeren diskutere med Gimi Levakovic i Ekstra Bladets debatprogram 'Frontalt' fra 9. januar

